**מטה שכונות חיפה להחזרת החזירים לטבע**

**תובנות מכנס לימודי לתושבים בנושא מכת חזירי הבר בחיפה**

**מקורות מידע:** החברה להגנת הטבע- מרכז היונקים, רשות הטבע והגנים, מרכז המחקר ברמת הנדיב, סקר ספרות מישראל ומחו"ל, ראש מינהל התפעול בעיריית חיפה לשעבר, זואולוגים וביולוגיים

הערה: הצוות שלנו מודה לכל המומחים ותושבים שסייעו בהכנת הכנס הלימודי והכנת מסמך התובנות המוצג להלן להערות הציבור.

*בסיכום כנס שנערך בתאריך 2.7.20 בחיפה ולאור דברי המשתתפים ודברי המרצים, עולות כמה תובנות לגביי השפעות מכת החזירים בחיפה ולגבי תוכנית הפעולה הנדרשת.*

להלן עיקרי הדברים שעלו בכנס ורוכזו על ידנו כתובנות והצעות לפעולות נדרשות*:*

**תיאור מצב קיים***:*

* חיפה מצויה בפער זמן קריטי הן מבחינת העיכוב בטיפול במכת פשיטת החזירים על שכונות העיר והן מבחינת היקף הפתרונות. המסקנה היא שכל מה שנעשה הוא לא רק מאוחר מדי, אלא מעט מדי לעומת היקף הבעיה! ניכר כי עיריית חיפה עדיין לא מכירה בחומרת המכה הזו, סקר דעת קהל שנערך בקרב תושבי חיפה ופורסם במרץ השנה חושף כי הנהגת העירייה מנותקת בינתיים מרחשי הלב של עשרות אלפי תושבי השכונות שסובלים קשות מהמפגע החמור הזה והיא מקשיבה בעיקר לקומץ קטן של אנשים שעוסקים בעיקר בהכחשת הבעיה ובניסיון בלתי פוסק לטייח ולגמד את השלכותיה.
* אוכלוסיית חזירי הבר גדלה בסדרי גודל לעומת המצב באמצע 2019, עת הפסיקה העירייה בהוראת רה"ע את פעולות הדילול והאכיפה כנגד מאכילים, מבלי שבוצעה פעילות חליפית נדרשת במקומם. מעבר לעלייה המתמדת והמשמעותית בכמות חזירי הבר, הם החלו לפעול הן בלילות והן בשעות היום כפי שלא הכרנו בעבר ונוכחותם החלה להיות מורגשת גם בשכונות חדשות שלא סבלו כ"כ מהמפגע הזה לפני כן.
* הנתונים והמשמעויות של הפסקת הדילול הוצגו לראש העיר ולמרות זאת היא החליטה כי הדילול ופעולות האכיפה נגד מאכילי בעלי חיים בחוץ יופסקו לאלתר. על פי המלצות רט"ג לעירייה במשך השנים האחרונות- האיזון בטבע הופר ולחזירים אין "אויב". לפיכך, פעולת הדילול אושרה ע"י רט"ג בהיתרי ציד הן במהלך כהונת ראש העירייה הקודם והן בזמן כהונת הגב' קליש והיא נועדה להרתעה מפני קירבה לבני אדם וכניסה לשכונות.
* על פי הצעות מינהל התפעול שהוגשו לגב' קליש, פעולת הדילול לא היתה אמורה לעמוד בפני עצמה, אלא כחלק ממגוון פעולות שנעשו וצריכות היו להתגבר ובכללן: הסברה, אכיפה כנגד מאכילים ומשליכי אשפה עבריינים, פעילות חינוך בבתיה"ס וקיבוע כלי אצירה של אשפה.
* כיום ולאורך הזמן היקף הפגיעות והנזקים הם בקו עלייה מתמיד, בדיוק כפי שהזהרנו מהרגע שרה"ע עינת קליש עצרה את פעילות העירייה בשטח בתחילת 2019. אם בעבר לא נתקלנו במקרי תקיפה אלא רק במקרים נדירים, כי לחזירים היתה רתיעה טבעית מקרבה לבני אדם, כיום ברור שלחזירים בחיפה אין שום רתיעה והם מתקרבים באופן קבוע לבני אדם על מנת להשיג מזון ובכלל זה לקשישים וילדים ובכך מסכנים אותם, כולל תקיפות שמתרחשותבפועל והטלת אימה באופן מתמיד. תושבים מבוגרים רבים מרותקים לביתם שעות וימים רבים מרוב חרדה. כצפוי בחיפה וסביבתה מתרחשים לצערנו מקרי תקיפה של בני אדם וחיות בית והסכנה רק עלולה לגבור. כמות הנזקים לגינות ציבוריות וגנים עירוניים וכן לנכסים וציוד פרטי וציבורי היא אדירה ומגיעה כבר לכמה מיליוני ש"ח.
* כפי שהיה צפוי ובהיעדר טיפול הולם במכה המתרחבת הזו - אוכלוסיית חזירי הבר בוואדיות חיפה גדלה באופן מהיר ומדאיג ביותר. בין השאר החלו להתרחש ברחובות העיר התנגשויות מאד מסוכנות של כלי רכב עם חזירים שפורצים בקביעות ובאופן מפתיע לכבישים.
* גרוע לא פחות מכך: כפי שחששנו, תושבים בודדים (בינתיים) החלו לצערנו ליטול את החוק לידיהם וכבר היו עדויות לירי פיראטי בחזירים בחיפה וחמור מכך להרעלה מכוונת ופושעת של חזירים בנשר הסמוכה. למותר לציין עד כמה פעולות לא חוקיות כאלו מסוכנות וטומנות בחובן השלכות מתגלגלות חמורות.
* קיימים גורמים רבים להגעת חזירי בר לשכונות, אך ברור שהגורם מספר אחד הוא זמינות המזון, המים והלחות בתוך העיר אשר מושכים את החזירים להגיע מהוואדיות וליהנות משפע המזון הזמין בעיר והנוח יחסית להשגה מבחינתם.
* גוברת ההכרה כי אין רק פתרון אחד ויחיד להפחתה משמעותית במכת פשיטת חזירי הבר לעיר ונדרשת הפעלה בו זמנית של שורת פתרונות שרק ביחד משלימים זה את זה.
* אין דרך להצליח בטיפול בבעיה בלי לקיחת אחריות ניהולית מרכזית ותקציבית **מצד העירייה**. תפקיד העירייה לגייס מקורות כספיים בהיקף התואם את הדרוש בתוכנית הפעילות (המפורטת בהמשך), להגדיר יעדי הפחתה ולוחות זמנים בטווח הקרוב, לשלב גורמים מקצועיים, ארגונים רשמיים בעלי ידע וסמכות, נציגי תושבים שמתמחים בנושא ומייצגים את השכונות הסובלות וכן ארגוני סביבה ובעלי חיים אשר מוכנים להכיר בבעיה ומעוניינים לתרום להפחתתה.

**תוכנית פעולה מומלצת** (נכון למצב כיום בטרם תחול החמרה נוספת):

1. **מטרות והגדרת יעדי הצלחה:**
2. אוכלוסיית חזירי הבר צריכה לרדת לרמה נסבלת (ר' סעיף 2 להלן) ברחבי העיר כאשר השינוי צריך להיות מורגש בשכונות העיר לא יאוחר מתום 12 חודשים מהיום ולהתרחב משמעותית גם בשנה שלאחר מכן.
3. לפני החלת התוכנית יש לערוך סקר דעת קהל בשכונות בהן מדווח כיום מספר גבוה של היתקלויות מסוגים שונים עם חזירי בר ועם תוצאות פעילותם. הסקר יערך שוב בתום השנה הראשונה והשנה השנייה להפעלת התוכנית. היעד להגיע בשנה הראשונה לירידה של לפחות 30-40 אחוזים בחוסר שביעות הרצון לעומת השנה הקודמת ובשנה השנייה להגיע לירידה של לפחות 60 אחוזים באי שביעות הרצון שתועדה בסקר הראשון. הסקר יתבצע שוב כעבור 4 שנים מהסקר הראשון כדי לברר אם מגמת השיפור נמשכת.
4. לפני ביצוע התוכנית יקבעו כמה מדדים אובייקטיביים ושקופים לבחינת היקף התוצאות של פעילות חזירי הבר בשכונות . יש לתעד באופן שוטף את מס' הפניות למוקד עירוני מיוחד בנושא, כולל: מס' מקרי תקיפה, פגיעה, נזקים לרכוש, או מקרי הטלת אימה מדווחים, מס' מקרי האכלת בעלי חיים בשטח הפתוח. קיימת חשיבות בהגברת אמון הציבור באובייקטיביות הנתונים הנ"ל ובאמינותם. המדדים הללו יפורסמו באתר האינטרנט של העירייה באופן השוואתי לאורך זמן ברמה רבעונית ויבחנו ע"י גורם חיצוני לשם השגת אמינות ושקיפות.
5. התוכנית תלווה לכל אורכה במפגשים עם תושבים בקבוצות מיקוד בשכונות ובפרסום שוטף ואמין, תוך יצירת ערוץ פתוח לשיתוף אמיתי של הציבור, הקשבה למצוקות התושבים וקבלת הצעות לפתרון וכן לגיוס מתנדבים לסיוע בהצלחת התוכנית.
6. **תוכנית פתרונות ופעולות לביצוע מיידי:**
   1. צמצום זמינות מזון נגיש לחזירים ברחובות העיר :
      1. לבחון הטמנת פחי אשפה (פחים מוטמנים עדיפים על קיבוע מכלי אשפה קיימים).
      2. הסברה ואכיפה נחושה ומרתיעה נגד מאכילי בע"ח במרחב הפתוח.
      3. הגברת איסוף אשפה המושלכת מחוץ לפחים ואכיפה מרתיעה נגד משליכי אשפה

באופן עברייני.

* 1. גידור:
     1. גידור שכונות בגדר תקנית לפי המלצות רט"ג לצמצום נגישות חזירי בר. עדיפות

לשכונות הרריות הניתנות לגידור היקפי כמעט מלא במיוחד לאורך שבילי האש

הקיימים, תוך השארת שערים בשבילי ההליכה עם יכולת נעילה לצורך מעבר מטיילים.

* + 1. גידור פארקים ושטחים פתוחים.
    2. הקמת קרן עירונית למתן הלוואות נוחות לועדי בתים לגידור מסוגים שונים של חצרות

וגינות פרטיות.

* 1. גינון עדכני:
     1. בחינת החלפת סוגי גידולים מושכי חזירים בגנים עירוניים ובמוסדות העירוניים.
     2. עידוד תושבים שלא מגדרים את גינתם להחליף גידולים מושכי חזירים במידת הצורך.

* 1. דילול מוכוון:
     1. הפעלת פקח מטעם רט"ג שיהיה ממונה על חיפה. הפקח יהיה אחראי על ארגון היתרי

הדילול ויעבוד בעירייה בשילוב עם האקולוגית העירונית ונציגי השכונות.

* + 1. הפעלת ציידים בהיתר רט"ג והעירייה לדילול פרטים בודדים אשר חודרים עדיין

לשכונות על מנת ליצור הרתעה כנגד קירבה לבני אדם.

* + 1. במידה ויתברר לאחר למעלה מחצי שנה כי כמות החזירים לא פוחתת משמעותית

יורחב הדילול בשכונות שנפגעות יותר מכניסת חזירים שלא הורתעו, בצד תגבור שאר

האמצעים המפורטים להלן באותן שכונות.

* 1. פעילות חינוך והסברה:
     1. פעילויות חינוך – מערכי שיעור המתאימים לילדים מגיל הגן והלאה המזהירים מפני התקרבות לחיות בר, מניעת השלכת אשפה ומזון בשטחים הפתוחים ובחצרות הבתים וחשיבות החזרת חזירי הבר לטבע.
     2. פעולות הסברה במדיות השונות הן על הפעולות הננקטות מצד העירייה וסיבתן והן על

ההתנהגות הרצויה מצד התושבים על מנת לצמצם את הבעיה והפיכתה לנסבלת.

**נשמח לקבל הערות בונות והצעות נוספות מהציבור בשכונות במייל המצורף.**

אנו מתחייבים לבחון ברצינות כל הצעה. עם זאת איננו מתחייבים לאמץ מראש כל הצעה שאינה תואמת את החוק הקיים, או את חוות דעת המומחים ו/או אינה תואמת את סמכויות הרשויות לטיפול בחיות הבר.

[haifaresidents@walla.com](mailto:haifaresidents@walla.com)

תודה על שיתוף הפעולה!